kardosdrur/scandi-wiki huggingface dataset:
Izzat Ibrahim ad-Douri

Izzat Ibrahim ad-Douri (arabisk: عزت ابراهيم الدوري ‘Izzat Ibrāhīm ad-Dūrī; født 1. juli 1942, Al-Daur, Saladin, Irak, død 26. oktober 2020) var en irakisk politiker og Iraks vicepræsident under Saddam Hussein frem til USAs invasion i 2003. Han var også viceordfører i Saddam Husseins Revolutionsråd. Senere var han leder for det i Irak forbudte Baath parti.

Efter USAs invasion i 2003 holdt ad-Douri sig skjult og var det højst rangerede medlem af baath-partiet som var efterlyst af de nye irakiske myndigheder og af USA. Mistanken handlede om at ad-Douri var lederen af angreb rettet mod USAs styrker under deres besættelse af Irak. Ti millioner dollars i dusør blev lovet af USA til den som kunne bidrage med oplysninger til at han blev fanget.

Den 12. november 2005 blev det rapporteret at han var afgået ved døden, men det viste sig ikke at passe. Ad-Douri opfordrede den 1. januar 2013, via et indspillet bånd som blev afspillet på Al Jazeera, til at omstyrte den Irakiske regering som var ledet af Nuri al-Maliki, så Baath-partiet skulle komme tilbage til magten.

Påstande om dødsfald 
Al-Douri er blevet påstået dræbt i et angreb den 17. april 2015 udført af de militære irakiske styrker og shiamilitser i Tikrit, i nærheden af Al-alaas-oliefelterne udenfor byen. Men på den 6. april 2016 dukkede han igen op i en video på YouTube, hvori han opfordrede til modstand mod den shiitiske dominans og indflydelse fra Iran i Irak.

Der er blevet spekuleret i om al-Douri sammen med irakiske oprørere har stået i ledtog med IS, som har fået fodfæste i Irak igennem de seneste år før ad-Douris død. Disse bånd er meget uklare. Enkelte har hævdet at generalen har hjulpet IS. Blandt andet BBC har skrevet om, at han skal have spillet en nøglerolle for deres offensiv i 2014.

Referencer

Eksterne henvisninger 

 

Politikere fra Irak
Militærfolk fra Irak
Boligretten

Boligretten er en betegnelse for byretten i forbindelse med retssager vedrørende udlejning af boliger og erhverslokaler, dvs. de lejemål der er omfattet af lejeloven og erhvervslejeloven. Sagsbehandlingen ved boligretten er særlig derved, at der medvirker lægdommere udpeget af henholdsvis udlejer- og lejerorganisationer. 

Klagemulighederne i huslejenævnet skal være udnyttet, inden man kan gå i boligretten, med mindre parterne er enige om at gå direkte i boligretten. Boligrettens afgørelser kan ankes og kæres til landsretten efter samme regler som almindelige civile sager. Der medvirker ikke boliglægdommere ved en ankesag ved landsretten.

Danmarks retsvæsen
Smart enhed

En smart enhed er en elektronisk enhed, som normalt er i forbindelse eller kan forbinde til andre enheder eller datanet via forskellige dataprotokoller såsom Bluetooth, NFC, WiFi, 3G, osv., der kan fungere mere eller mindre interaktivt - og autonomt.

Ligesom der er kritik af tingenes internets it-sikkerhed, bl.a. grundet utilstrækkelig sikkerhedsniveau af krypteringen og for let netadgang, gør det samme sig gældende for mange smarte enheder. En del af den manglende sikkerhed skyldes at brugerne ikke skifter de smarte enheders administrator kodeord. En del smarte enheder får droppet deres opdateringer så hurtigt som fx efter 1 år.

Referencer

Eksterne henvisninger

 07 Jul 2015, flatpanels.dk: Smart TV topper danskernes besværligheds-skala Citat: "...48% af danskerne synes, at teknologien er blevet så kompliceret, at de har svært ved at følge med. 28% siger, at de har produkter i hjemmet, som de slet ikke ved hvordan fungerer. Af de 28% peger over halvdelen på Smart TV som det mest besværlige produkt, efterfulgt af telefonen, dernæst PC’en..."

 
Netudstyr
Indlejrede systemer
Telekommunikation
Datatransmission
Einar Waag

Einar Fróvin Waag (29. juni 1894 i Klaksvík - 6. juni 1989) var en færøsk forretningsmand og politiker (JF). Waag overtog stillingen som direktør i bryggeriet Föroya Bjór i Klaksvík efter sin far, og videregav senere stillingen til sin egen søn Einar Waag.

Fra 1943 til 1947 var han kommunalbestyrelsesmedlem i Klaksvíkar kommuna. På trods af sin fremtrædende sociale position lå Waag politisk til venstre for midten og repræsenterede det socialdemokratiske Javnaðarflokkurin i Lagtinget fra 1950 til 1954, indvalgt fra Norðoyar. Han var senere partiformand under overgangsfasen fra Peter Mohr Dams død i 1968 til Jákup Frederik Øregaard blev valgt som ny formand i 1969.

Bibliografi 
 Val og valtøl 1906–1966 (1967)

Henvisninger 
 Løgtingið 150 – Hátíðarrit, bind 2 (2002), s. 357. (PDF )

Lagtingsmedlemmer fra Færøerne
Erhvervsfolk fra Færøerne
Politikere fra Javnaðarflokkurin
Personer fra Klaksvik
Dronningernes dal

Dronningernes dal er en dal i Egypten, hvor hustruerne af de egyptiske faraoer blev begravet i oldtiden. I oldtiden var den kendt som Ta-Set-Neferu, hvilket betyder - "stedet for børn af Farao", fordi sammen med dronningerne af det 18., 19. og 20. dynasti (1550-1070 Fvt.) blev mange prinser, prinsesser og højtstående hoffolk også begravet her.

Dalen ligger i nærheden af den bedre kendte Kongernes Dal, på den vestlige bred af Nilen over for Theben (moderne Luxor). Dette golde område i de vestlige bjerge blev valgt på grund af sin relative isolation og nærhed til hovedstaden.

Begravelserne i dalen blev påbegyndt i tiden af Ramses I. Før den tid blev hustruerne generelt begravet med deres mænd, og nogle fortsatte med at blive dette.

Den mest berømte af gravene er Dronning Nefertaris overdådigt udsmykket grav, QV66, som er den største og mest spektakulære i Dronningernes Dal. 

 
Egypten i antikken
Dale
Maurentius Viðstein

Maurentius Sofus Viðstein (10. december 1892 i Tórshavn - 17. maj 1971 smst.) var en færøsk fagforeningsmand, redaktør og politiker, der var Javnaðarflokkurins første partiformand 1926–1936. Han var redaktør af partiavisen Føroya Social Demokrat 1927–1937 og indvalgt i Lagtinget for Suðurstreymoy 1928–1936.

Baggrund og politisk karrière 
Maurentius Viðstein blev født i Tórshavn i 1892, som søn af Christina (født Joensen) fra Selatrað og J. Poul Andreas Jacobsen (kaldet Dia við Stein) fra Tórshavn. Sønnen tog efternavnet Viðstein som en afledning fra farens øgenavn. Han voksede op ved Sundini og fik aldrig nogen formel uddannelse, men startede sin erhvervskarriere som fisker. Han blev senere arbejdsmand og engagerede sig i arbejderbevægelsens arbejde.

Han var bestyrelsesmedlem og en tid formand i fagforeningen Havnar arbeiðsmannafelag, og senere den første formand i Føroya Arbeiðarafelag 1925–1931. I mellemkrigstiden gik socialismen sin sejrsgang i mange lande, og Viðstein blev en af de fremmeste socialistiske ideologer på Færøerne. Viðstein var medstifter af Javnaðarflokkurin i 1926, og blev partiets første formand. Viðstein blev den første redaktør af partiavisen Føroya Social Demokrat i 1927. Året efter blev han valgt ind i Lagtinget for Suðurstreymoy. Der opstod efterhånden en politisk konflikt mellem Viðstein, som ville følge Komintern, og hans rival Peter Mohr Dam, som ville følge en socialdemokratisk og moderat linje. I 1934 brød Viðstein med Javnaðarflokkurin i Lagtinget, og blev løsgænger. I 1936 trådte han ud av Lagtinget og blev erstattet af Peter Mohr Dam som partiformand. Året efter gik han også af som redaktør af Føroya Social Demokrat.

Redaktør og forfatter 
Efter sin tid som politiker var Viðstein fra 1935 ansat på det nystiftede Dagblaðið, hvor han var typograf og redaktør. Avisen var talerør for Fólkaflokkurin og stærkt separatistisk. Han var redaktør af Dagblaðiðs føljetong Nýtt land 1939–1943, og senere chefredaktør for Dagblaðið 1947–1971. Før sin sin død udgav han en digtsamling og to novellesamlinger.

Bibliografi 
 Eirika, noveller
 Sól til viðar gongur, digtsamling
 Smásøgur úr Sundalagnum, noveller
 Horvnar Havnarmyndir

Litteratur 
 Løgtingið 150 – Hátíðarrit, bind 2 (2002), s. 356. (PDF )
 Arnbjørn Ó. Dalsgarð: Føroysk blaðsøga 1852–2002 (2002)

Eksterne henvisninger 
 Maurentius Viðstein på snar.fo 

Politikere fra Javnaðarflokkurin
Socialister fra Færøerne
Socialdemokrater fra Færøerne
Redaktører fra Færøerne
Forfattere fra Færøerne
Søfolk fra Færøerne
Personer fra Thorshavn
Brinck (album)

Brinck er debutalbumet fra den danske sanger og sangskriver Niels Brinck, der udkom den 4. juli 2008 på Copenhagen Records. Albummet blev genudgivet i 2009 på Mermaid Records, med Dansk Melodi Grand Prix-vindersangen "Believe Again" samt de to nye sange "Someday" og "The 1. "The 1" blev oprindeligt udgivet som X Factor-vinder Martins første single i 2008.

Spor

Eksterne henvisninger

Noter 

Album fra 2008
Album fra 2009
Michael Jepsen Jensen

Michael Jepsen Jensen (født 18. februar 1992 i Grindsted) er dansk speedwaykører.

I 2012 vandt han det nordisk Grand Prix, som var en del af Speedway Grand Prix, som den første wildcardkører siden Hans N. Andersen i 2006. Senere samme år blev han U21-verdensmester.

Kører for flg. klubber (2021):
 Slangerup (DK)
 ? (PL)
 Eskilstuna Smederna (S)

Eksterne henvisninger 
Michael Jepsen Jensens officielle hjemmeside

Speedwaykørere fra Danmark
Personer fra Grindsted
QV66

QV66 er graven af Nefertari, som var gift med Ramses II, i Dronningernes dal. Den blev opdaget af Ernesto Schiaparelli (direktør for det egyptiske museum, Museo Egizio i Torino) i 1904. Det kaldes Det Sixtinske Kapel i Det gamle Egypten.

Dronningernes dal
Paul Høm

Paul Høm (født Poul Brieghel Høm 2. maj 1905 i Ballerup, død 25. september 1994 i Gudhjem) var en dansk maler kendt for religiøse motiver og glasmalerier samt portrætter af sin familie. Han blev uddannet 1924-29 på Kunstakademiet og udstillede på Den frie Udstilling i 1939, var gift med Kirsten Høm og senere med Lisbeth Munch-Petersen.

Paul Høms værker udsmykker flere kirker i Danmark som Christianskirken i Lyngby, Albæk Kirke, Struer Kirke, Vonsild Kirke, Sankt Bodil Kirke, Sankt Clemens Kirke, Østerlars Kirke og Østermarie Kirke.

Hæder 
 1930, Carl Julius Petersen
 1935, Glashandler Johan Franz Ronge's Fond
 1935, Oscar Carlsons Præmie
 1937-39 Carlsons Legat
 1938, Eibeschütz' Præmie
 1939, Eckersberg Medaillen
 1940, Akademiets lille guldmedalje
 1940, 1955, Akademiet
 1944. Zacharias Jacobsens Legat
 1945, Oluf Hartmann
 1969, 1972-94, Statens Kunstfond
 1978, Hessellund

Referencer

Litteratur

Eksterne henvisninger 

 
 

Personer fra Ballerup
Malere fra Danmark
Personer i Kraks Blå Bog (afdøde)
Modtagere af Eckersberg Medaillen
Halfdan Pisket

Halfdan Pisket (født 1. juli 1985), også kendt under kunstnernavnet VJ Cancer er en dansk kunstner, tegneserietegner / graphic novelforfatter og VJ.

Halfdan Pisket er uddannet på Det Kongelige Danske Kunstakademi, på linjen for Billedkunst, med afgang i 2009.

Halfdan Pisket har skrevet og tegnet en række undergrundstegneserier: Vold (med forfatter Hans Otto Jørgensen, 2009), Hail the Darklord (2012) og Låsesmeds filerne / Locksmith Files (2012).
Desertør (2014) Kakerlak (2015) og Dansker (2016) er del af en graphic novel-trilogi, der handler om Piskets fars liv    . Dansker vandt særprisen ved Politikens Litteraturpris. Forlaget Gladiator genudgav i 2016 Låsesmeds filerne i en revideret udgave.

Halfdan Pisket har i 2015 fået Statens Kunstfonds treårige arbejdslegat på 850.000 kroner, legatudvalgets største hæder. Det er første gang at legatet uddeles til grafisk litteratur. I begrundelsen for tildelingen udtaler legatudvalget om Halfdan Pisket:

Udover Pisket modtog Rikke Villadsen, der også er tegneserietegner, legatet, ligesom det digitale magasin Third Ear, der især er kendt for deres radiomontager.

Halfdan Piskets Dansker modtog i 2017 tegneserieprisen Pingprisen, for bedste danske tegneserie.

I 2019 vandt Halfdan Piskets Dansker-trilogi prisen for bedste serie på verdens tredjestørste tegneserie-festival, den franske Angouleme Festival.

Halfdan Pisket var medlem af musikaktivistgruppen Albertslund Terrorkorps tilknyttet Syg Nok Records. Her lavede han under navnet VJ Cancer gruppens musikvideoer.

Eksterne henvisninger og kilder 
 HALFDAN PISKET HJEMSIDE 

Tegnere fra Danmark
Tegneserietegnere fra Danmark
Kleopatra 1.

Kleopatra 1. Syra (, ca. 215–176 f.Kr.) var en prinsesse fra Seleukiderriget og ved ægteskab dronning af det ptolemeiske Egypten da hun blev gift med Ptolemaios 5. Epifanes. I 187 f.Kr. blev hun udnævnt til Vesir. Da hendes mand døde i 180 f.Kr., herskede hun på vegne af sin søn Ptolemaios 6. Filometor indtil hun døde.

Referencer

Dronninger af Egypten
Seleukider
Dagblaðið

Dagblaðið var en konservativ færøsk avis. Den udkom i Tórshavn fra 1935-94 og 1997-2003. Avisen blev grundlagt som talerør for Vinnuflokkurin (Erhvervspartiet), da det i 1940 indgik i det nystiftede Fólkaflokkurin overgik avisen til at støtte dette parti. Dagblaðið arbejdede energisk for færøsk selvstændighed. Fra 1946 til 1975 havde avisen to ligestillede redaktører. Efter at Óli Breckmann blev eneredaktør i 1975, indledte han en modernisering af avisen med større fokus på nyheder og erhvervsstof end partipolitk, og i 1977 var avisen Færøernes næststørste. Dagblaðið kom i økonomisk uføre i 1990'erne, og indstillede driften i 1994. Fra 1997 blev avisen igen udgivet, men blev endelig nedlagt 1. juli 2003.

Oplag 
 1998: 2 000
 1999: 2 000
 2000: 2 000
 2001: 2 000
 2002: 1 800
 2003: 1 800

Redaktører 
 1935–1936 Ernst Sondum
 1937–1942 Elias Johansen
 1942–1946 Knút Wang
 1946–1947 Poul Petersen
 1947–1975 Knút Wang
 1947–1971 Maurentius Viðstein
 1971–1975 Poul Petersen
 1975–1991 Óli Breckmann
 1991-1993 Óla Jákup Rólantsson
 1998–2002 Óli Breckmann

Litteratur 
 Niels Thomsen og Jette D. Søllinge: De danske aviser 1634–1991, bind 3 (1991), s. 696–697.
 Arnbjørn Ó. Dalsgarð: Føroysk blaðsøga 1852–2002 (2002).

Aviser fra Færøerne
Etableret i 1935
Aviser på færøsk
Vinnuflokkurin

Vinnuflokkurin () var et konservativt politisk parti på Færøerne stiftet i 1935 af en gruppe forretningsfolk, anført af Thorstein Petersen og Christian Holm Jacobsen, som forinden havde medvirket til oprettelsen af den første rent færøske bank, Sjóvinnubankin, hvor Petersen og Jacobsen var henholdsvis direktør og bestyrelsesformand. 

Partiet blev stiftet i opposition til Javnaðarflokkurin og blev dermed Færøernes andet primært økonomisk orienterede parti. I selvstyrespørsmålet udkonkurrerede Vinnuflokkurin – og dets arvtager Fólkaflokkurin – snart Sjálvstýrisflokkurin i kampen om at være det unionsvenlige Sambandsflokkurins hovedmodstander. Dette på trods af, at Vinnuflokkurin i begyndelsen var tilbageholdende i spørgsmålet.

Vinnuflokkurin opstillede på liste (I) ved lagtingsvalget i 1936 og fik 8,1% af stemmerne, hvilket gav to pladser i Lagtinget, som tilfaldt Sámal Ellefsen og Christian Holm Jacobsen, hvorimod Thorstein Petersen aldrig repræsenterede partiet i Lagtinget. I 1938 tilsluttede Sjálvstýrisflokkurins medstifter Jóannes Patursson (der havde været løsgænger siden 1936) sig Vinnuflokkurins lagtingsgruppe.

Vinnuflokkurin og udbrydere fra Sjálvstýrisflokkurins højrefløj gik sammen om at danne Fólkaflokkurin i 1939 (formelt stiftet lige efter årsskiftet), hvor Thorstein Petersen blev valgt til næstformand og Patursson til formand.

Dagblaðið var Vinnuflokkurins nyhedsorgan og gik videre til at være partiavis for Fólkaflokkurin i 1939-40.

Kilder 
 "Fanget i fisken? En analyse af den politiske økonomi på Færøerne i efterkrigstiden". Justinussen, 1997.
 "Local organisation, cultural identity and national integration in the North Atlantic", Dybbroe og Møller, 1990.

Tidligere politiske partier på Færøerne
Etableret i 1935
Julian Bethwaite

Julian Bethwaite (født 14. juli 1957 i Auckland, New Zealand) er en australsk båddesigner.

Blandt hans mest succesfulde modeller er B14, den olympiske jolle 49er og 29er der er en version af 49eren til ungdomssejlads.

Forud for denne serie både, havde Julian Bethwaite udformet designet af 18 footer. Han vandt med sit design flere verdensmesterskabstitler i denne bådklasse.

Julian Bethwaite er søn af Frank Bethwaite der også har designet en lang række joller og har unik viden om teorien for sejlads.

Referencer  

Personer fra Australien
Kinselektion

Kinselektion (af engelsk "kin" slægt) er en evolutionære strategi, der fremmer reproduktiv succes for en organismes slægtninge, selv til en pris for organismens egen overlevelse og reproduktion. Kinselektion er et eksempel på inkluderende tilpasning, som kombinerer antallet af afkom med nummeret en person kan producere ved, at støtte andre såsom søskende.

Charles Darwin diskuterede begrebet kinselektion i sin 1859 bog,The Origin of Species, hvor han reflekterede over gåden om sterile sociale insekter, såsom honningbier som efterlader reproduktion til deres søstre, begrundet ved, at en fordel for beslægtede organismer (det samme "materiel") vil betyde udviklingen af et træk, der giver fordele, men ødelægger en person på samme tid.

Referencer 

Biologi
Christian Holm Jacobsen

Poul Christian Holm Jacobsen (11. september 1887 i Leynar - 19. marts 1966 i Tórshavn) var en færøsk forretningsmand og politiker (VF) og FF).

Han var uddannet skomager, men var en driftig iværksætter og blev en af de førende forretningsmænd på Færøerne i løbet af 1930'erne- og 1940'erne. I 1925 begyndte han at importere olie, i 1932 byggede han de første olietanke på Viðarnes i Tórshavn. Han var Shells repræsentant på Færøerne indtil 1953. I 1934 var han med til stifte rederiet Uvak. Han var en af initiativtagerne til den første færøsk ejede bank Sjóvinnubankin, og var dens første bestyrelsesformand 1932–1951. Jacobsen var også bestyrelsesmedlem i Skipafelagið og forsikringsselskapet Trygd 1932–1951.

Han var kommunalbestyrelsesmedlem i Tórshavn kommune 1925–1927. Sammen med nogle af sine forretningsforbindelser var Jacobsen med til at stifte partiet Vinnuflokkurin (Erhvervspartiet) i 1935, hvor han blev næstformand. Han blev valgt til Lagtinget for Suðurstreymoy ved lagtingsvalget 1936 genvalgt i 1940. Han repræsenterede Vinnuflokkurin indtil partiet blev nedlagt i 1939 og gik derefter ind i det nystiftede Fólkaflokkurin. Jacobsen genopstillede ikke ved valget i 1943, og koncentrerede sig derefter om sine omfattende forretningsinteresser.

Henvisninger 
 Føroyar og bankarnir í 100 ár (2006), s. 26. (Læs)
 Løgtingið 150 – Hátíðarrit, bind 2 (2002), s. 292. (PDF )

Lagtingsmedlemmer fra Færøerne
Erhvervsfolk fra Færøerne
Skibsredere fra Færøerne
Politikere fra Fólkaflokkurin
Personer fra Strømø
Laodike 3.

Laodike 3. (græsk: Λαοδίκη; født ca. 241 f.Kr., død ca. 191 f.Kr.) var en prinsesse fra Pontos og datter af kong Mithridates II af Pontos og hans hustru Laodike. Hendes søster var Laodike af Pontos og hendes bror var Mithridates III af Pontos.

Laodike III blev gift med sin fætter, selevkidekongen Antiokos III, kort tid efter at han kom på tronen i 222 f.Kr. ved en ceremoni Selevkia ved Zeugma, ikke langt fra Samosata. Hun blev udråbt som dronning af Antiochos 3. i Antiokia før han satte ud på sin militære ekspedition mod den oprørske satrap Molon i Media.

Fødslen af deres ældste barn, Antiochos, fandt sted under fraværet af kongen. I 193 f.Kr. døde arveprinsen Antiokos.

Laodikes navn vises ikke i nogen kilder; Men hendes navn er optaget i en række indskrifter sammen hendes mands i de sidste år af sin mands regeringstid på Sardes, Herakleia-by-Latmos (se Latmus), Iasos og Antiokia. Da hun døde udviklede Antiochos 3. en kult for hende og blev tildelt guddommelige æresbevisninger sammen med sin mand på Teos.

Laodike 3. fødte Antiokus 3. otte børn, der var: Antiochos, Seleucus 4. Filopator, Ardys, en unavngiven datter, der var forlovet med Demetrius I af Baktrien, Laodike 4., Kleopatra 1. Syra, Antiochis og Antiokus 4. Epifanes født som Mithridates.

Referencer 

 Polybius,  Histories, Evelyn S. Shuckburgh (oversætter), London - New York, (1889)
 Smith, William (editor); Dictionary of Greek and Roman Biography and Mythology, 
 John D. Grainger, A Seleukid prosopography and gazetteer, BRILL, 1997

Seleukider
Prinsesser fra antikken
Personer fra antikkens Grækenland
Pontos
Prinsesse Sofia af Sverige

Prinsesse Sofia af Sverige, Hertuginde af Värmland (født den 6. december 1984 i Danderyd som Sofia Kristina Hellqvist) er prinsesse af Sverige og hertuginde af Värmland. Hun blev gift med prins Carl Philip af Sverige den 13. juni 2015.

Biografi 
Sofia Hellqvist voksede op i Älvdalen i Dalarna. Hun er datter af Erik og Marie Hellqvist. Sofia Hellqvists far blev født i Danmark og hendes mor i Älvdalen. Hellqvist har to søskende, en ældre søster Lina og en yngre søster Sarah.

Hellqvist gik på den æstetisk linje på gymnasiet i Vansbro og i sin fritid var hun involveret i dans, teater og spillede selv klaver.

I en alder af 18 flyttede Hellqvist til Stockholm, hvor hun begyndte at arbejde som servitrice og glamourmodel. Da hun var 20 år gammel, var hun Miss Älvdalen i avisen Slitz og blev stemt af læserne som Miss Slitz 2004. Efter det medvirkede hun i realityshowet Paradise Hotel i 2005.

Efter realityshowet var optaget, flyttede hun til New York, hvor hun er uddannet certificeret yogalærer på YTTP (Yoga To The People). Hellqvist begyndte derefter på en yogacenter på Manhattan. I New York, studerede Sofia Hellqvist regnskab med specialisering i forretningsudvikling på New York Institute of English and Business. Hun har også studeret globale etik og Børne- og Studies ungdomsområdet på Stockholms universitet.

I løbet af september og oktober 2009 var Hellqvist i Ghana, hvor hun udførte frivilligt arbejde. Blandt andet besøgte hun børnehjem og hjalp med at opbygge en kvindecenter. I 2010 grundlagde hun sammen med Frida Vesterberg, organisation Project Playground, der hjælper udsatte børn og unge i Cape Town, Sydafrika.

Partner med Prins Carl Philip 

I januar 2010 meddelte pressen, at Hellqvist har et forhold til prins Carl Philip. De erklærede deres forlovelse 27. juni 2014 og brylluppet fandt sted den 13. juni 2015.

Den 15. oktober 2015 meddelte parret, at de ventede deres første barn. Deres søn, prins Alexander, blev født den 19. april 2016 kl. 18.25 på Danderyds sygehus. Den 23. marts 2017 blev det offentliggjort, at parret venter deres andet barn til september. Deres andet barn, Prins Gabriel, blev født den 31. august 2017. 
Den 11. december 2020 annoncerede det svenske hof at parret venter deres tredje barn, med termin i slutningen af marts eller i begyndelsen af april 2021. Deres tredje barn, Prins Julian, blev født fredag den 26. marts 2021.

Titler, ordner og dekorationer

Titler og prædikater 
 6. december 1984 – 13. juni 2015: Frøken Sofia Kristina Hellqvist eller Frk. Sofia Kristina Hellqvist 
 13. juni 2015 – nu: Hendes kongelige højhed Prinsesse Sofia, Hertuginde af Värmland

Udenlandske ordner og udmærkelser 
  Storkors af Islands falkorden, 17. januar 2018.
  Storkors af Republikken Italiens fortjentsteorden, 13. november 2018

Referencer

Eksterne henvisninger 

Realityshows-deltagere
Prinsesser fra Sverige
Hertuginder af Värmland
Brake (Unterweser)

Brake er en by i den østlige del af i Landkreis Wesermarsch i den tyske delstat Niedersachsen. Brake er administrationsby (kreisstadt) for landkreisen.

Geografi 
Brake ligger midt i firkanten af byer: Bremerhaven, Bremen, Oldenburg og Wilhelmshaven på vestbredden af floden Weser (Unterweser). Mod nord grænser Brake til kommunen Stadland, mod syd til byen Elsfleth og mod vest til kommunen Ovelgönne. Mod øst, på den modsatte side af Weser ligger Landkreis Cuxhaven. Byen er omgivet af fladt marskland, der hovedsageligt anvendes til græsning.

Inddeling 
Brake består af 12 bydele og landsbyer:
 Schmalenfleth og Golzwarden (mod nord)
 Boitwarden og Klippkanne (nord for centrum, nær havnen)
 Harrien (det historiske centrum)
 Harrierwurp, Hammelwarder Außendeich, Norderfeld og Süderfeld (mod vest)
 Fünfhausen, Kirchhammelwarden (Hammelwarden) og Käseburg (mod syd)

Eksterne kilder/henvisninger 

 Kommunens websted.
 Befolkning 31. december 2013 (Tabel K1020014)  Landesbetrieb für Statistik und Kommunikationstechnologie Niedersachsen, 102 Bevölkerung - Basis Zensus 2011. Tysk hjælpeside til statistikken

Byer i Tyskland